“ทูลกระหม่อมหญิงอุบลรัตนฯ” เยี่ยมชมบูธการบินไทยงาน “World Travel Market 2019” กรุงลอนดอน
“ทูลกระหม่อมหญิงอุบลรัตนฯ” เยี่ยมชมบูธการบินไทยงาน “World Travel Market 2019” กรุงลอนดอน
5 พ.ย. 2562

ผู้สื่อข่าวรายงานว่า ทูลกระหม่อมหญิงอุบลรัตนราชกัญญาสิริวัฒนาพรรณวดี เสด็จเยี่ยมชมบูธของบริษัท การบินไทยจำกัด (มหาชน) ในงานเวิลด์ ทราเวล มาร์เก็ต 2019 (World Travel Market 2019) ที่จัดขึ้น ณ เอ็กเซล เอ็กซิบิชั่นเซ็นเตอร์ กรุงลอนดอน สหราชอาณาจักร โดยมีนายสุเมธ  ดำรงชัยธรรม กรรมการผู้อำนวยการใหญ่ บริษัท การบินไทยฯ เป็นผู้แทนบริษัทฯ ทูลเกล้าฯ ถวายของที่ระลึก พร้อมด้วยฝ่ายบริหาร บริษัท การบินไทยฯ เฝ้ารับเสด็จฯ
ทั้งนึ้ การบินไทยร่วมออกบูธในงานเวิลด์ ทราเวล มาร์เก็ต ลอนดอน เป็นประจำทุกปี และในโอกาสที่การบินไทยทำการบินเส้นทางบินกรุงเทพฯ–ลอนดอน เป็นระยะเวลา 46 ปี  การบินไทยได้นำเสนอผลิตภัณฑ์และการบริการแบบพรีเมียมเหนือระดับภายใต้แนวคิด บินสู่ประเทศไทยกับการบินไทย ด้วยการบริการที่เป็นเอกลักษณ์แบบเสน่ห์ไทยในเส้นทางไป–กลับกรุงเทพฯ สู่ลอนดอน ทุกวันวันละ 2 เที่ยวบิน
สำหรับงานเวิลด์ ทราเวล มาร์เก็ต เป็นหนึ่งในงานนิทรรศการการท่องเที่ยวที่ใหญ่ที่สุดในโลก ซึ่งเป็นศูนย์รวมผู้ประกอบกิจการสายการบิน และธุรกิจท่องเที่ยวจากทั่วโลก โดยมีผู้ประกอบการร่วมออกบูธนิทรรศการกว่า 5,000 รายและมีผู้เข้าร่วมงานกว่า 51,000 คน โดยสหราชอาณาจักรเป็นหนึ่งในตลาดที่สำคัญของการบินไทย เนื่องจากมีนักท่องเที่ยวจากสหราชอาณาจักรเดินทางมาประเทศไทยเกือบ 1 ล้านคนต่อปี
